डॉक्टर, इंजीनियर, सीए सीख रहीं कैसे बनें संस्कारी बहू, 43 ट्रेनर दे रहे ट्रेनिंग

रायपुर. एमबीए, इंजीनियरिंग, मेडिकल जैसी प्रोफेशनल्स फील्ड से जुड़ी देश के अलग-अलग शहरों की गर्ल्स परफेक्ट होम मेकर यानी बहू बनने की ट्रेनिंग ले रही हैं। कुम्हारी स्थित कैवल्य धाम में 108 गर्ल्स को फिनिशिंग कोर्स यानी शादी के बाद कैसे अच्छी बहू बनकर ससुराल की जिम्मेदारी निभाएं इसकी ट्रेनिंग 43 ट्रेनर्स दे रहे हैं। इस तरह का कार्यक्रम शहर में पहली बार रखा गया है।



भारतीय जैन संघटना राज्य इकाई द्वारा 8 जनवरी तक आयोजित इस कैंप में रायपुर सहित राजनांदगांव, धमतरी, गीदम, बस्तर, आगरा, तमिलनाडु, ओडिशा, मध्यप्रदेश के अलग-अलग शहरों की गर्ल्स पार्टीसिपेट कर रही हैं। 18 से 30 साल की इन लड़कियों को 24 दिन में 63 विधाओं की ट्रेनिंग देकर इतना परफेक्ट बनाने की प्लानिंग है कि शादी के बाद वे ससुराल में आने वाली हर चुनौती का सामना करने के लिए ये तैयारी रहें। खास बात ये है कि कैंप में शामिल सभी 108 लड़कियां हाईली एजुकेटेड हैं। कोई डॉक्टर, इंजीनियर है तो कोई आर्किटेक्ट, प्रोफेसर या सीए। 24 दिन के लिए अपना काम छोड़कर अच्छी बहू बनने की ट्रेनिंग लेने पहुंची लड़कियों ने दैनिक भास्कर से खास बातचीत में बताया कि अगर वे लाइफ में परफेक्ट बहू बन जाती हैं तो परफेक्ट प्रोफेशनल्स भी बन जाएंगी। क्योंकि आज के दौर में परफेक्ट बहू बनकर ससुराल वालों का दिल जीतना और उनके साथ खुश रहना सबसे बड़ी चुनौती है।

108 गर्ल्स को 63 विधाओं की ट्रेनिंग दे रहे 43 एक्सपर्ट

निशुल्क ट्रेनिंग कैंप में कुकिंग, टाइम मैनेजमेंट, पार्टी प्लानिंग, डाइनिंग एटीकेट, होम मैनेजमेंट, होम डेकोरेशन, फिजिकल फिटनेस, सिलाई-कढ़ाई, सेल्फ डिफेंस, आध्यात्म दर्शन, मनी मैनेजमेंट, पब्लिक स्पीकिंग, बिजनेस एटीकेट, डाइटिशियन एंड न्यूट्रीशन, टीम वर्क स्किल, फ्लाॅवर अरेंजमेंट, सेल्फ मेकओवर जैसी 63 विधाओं की ट्रेनिंग दी जा रही है। कैंप में शिल्पा, रीनू गोलछा, ममता जैन, चांद, रश्मि, बेला, सुषमा, प्रमोद लूनावत, पंकज, मनोज लूंकड़ की टीम संजय संघी, डा. सुशील त्रिवेदी, मनीष जैन, संजय जैन, संतोष, प्रभा, किशोर यादव, रीता, अनिला जैन सहित अन्य ट्रेनिंग दे रहे हैं।

यूनिवर्सिटी टॉपर बोलीं, ससुराल की टॉपर बहू बनने के सीख रही हूं गुर

जगदलपुर से आई पूजा बस्तर यूनिवर्सिटी की टॉपर रह चुकी हैं। पूजा कहती हैं, हर फील्ड में अव्वल रही हूं, अब शादी के बाद ससुराल में भी टॉपर रहना चाहती हूं, इसलिए ट्रेनिंग जॉइन की। डेंटिस्ट डाॅ. सृष्टि जैन राजनांदगांव में प्रैक्टिस करती हैं। सृष्टि कहती हैं, जब पता चला कि इस तरह का कैंप लग रहा है तो मैंने तुरंत डिसीजन लिया यहां आने का। कुछ दोस्तों ने टोका पर खुशी है मेरा डिसीजन सही था। कैंप में सिचुएशन के अनुसार लोगों से बात करने का सलीका, रिश्ते निभाना, कुकिंग, मनी मैनेजमेंट जैसी ट्रेनिंग दी जा रही है।

बिजनेस संभालने की ट्रेनिंग सभी देते हैं, घर की पहली बार कोई दे रहा है

तमिलनाड़ु की निकिता और एमबीए फाइनेंस कर चुकी राजुल सुराना कहती हैं, हमारी सोच मॉडर्न है। हम बिजनेस संभालना भी जानती हैं, इसके कई कार्यक्रम भी अटैंड कर चुकी हूं। लेकिन ससुराल में सबको खुश कैसे रखना है, अच्छी बहू कैसे बन सकती हूं इसकी ट्रेनिंग के बारे में पहली बार सुना तो सोचा ये मौका नहीं गंवाना चाहिए। इंटीरियर डिजाइनर कोमल जैन कहती हैं, एक दिन में एक से दो साइट विजिट करना पड़ता है। 24 दिन की ट्रेनिंग के लिए काम छोड़ना बेहद मुश्किल निर्णय था, खुश हूं कि मैंने ये डिसीजन लिया। इंटीरियर डिजाइनर तो बन चुकी हूं, अब बारी अच्छी होम मेकर बनने की है।